AN COIMISIÚN EORPACH An Bhruiséil,19.9.2022 COM(2022) 470 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE An 40ú Tuarascáil ón gCoimisiún chuig Parlaimint na hEorpa agus chuig an gComhairle maidir le gníomhaíochtaí Frithdhumpála, Frith-fhóirdheontais agus Coimirce agus maidir le hÚsáid Ionstraimí Cosanta Trádála ag Tríú Tíortha lenar díríodh ar an Aontas in 2021











{SWD(2022) 294 final}



Achoimre feidhmiúcháin Is é seo an 40ú Tuarascáil chuig Parlaimint na hEorpa agus chuig an gComhairle lena gcumhdaítear gníomhaíochtaí frithdhumpála, frith-fhóirdheontais agus coimirce, mar aon le gníomhaíocht cosanta trádála tríú tíortha i gcoinne an Aontais in 2021 agus gníomhaíochtaí an Oifigigh Éisteachta. D’ainneoin na ndeacrachtaí a bhí ann in 2021 de dheasca phaindéim COVID-19, lean an Coimisiún de na hionstraimí cosanta trádála a chur i bhfeidhm go dian dícheallach. Le modhanna oibre ar a ndearnadh dea-thástáil, a forbraíodh ag tús na paindéime, áirithíodh go ndearnadh na himscrúduithe uile de réir na gcaighdeán is airde, agus dá bharr sin áirithíodh gur cosnaíodh táirgeoirí an Aontais ar allmhairí díobhálacha a thrádáiltear go héagórach. Is ábhar mór imní don Choimisiún é forfheidhmiú agus éifeachtacht na mbeart agus leagtar béim sa tuarascáil ar chleachtais faireacháin fheabhsaithe a cuireadh ar bun le linn na bliana. Agus aird á tabhairt ar an bhfíoras go bhféadfadh méadú teacht ar ghníomhaíochtaí chun dleachtanna a sheachaint le linn na céime téarnaimh i ndiaidh COVID-19, rinneadh grinnscrúdú níos fearr ar na bearta, go háirithe iad a bhfuil baol níos mó ann go seachnófaí dleachtanna dá mbarr. I gcás inar ghá, chuir an Coimisiún tús le himscrúduithe frith-imchéimniúcháin agus imscrúduithe ionsúcháin, rud a chuir in iúl d’oibreoirí go bhfuil sé de rún ag an Aontas aghaidh a thabhairt ar na cleachtais sin. Pléitear sa tuarascáil seo freisin cur chun feidhme na n-athruithe reachtacha a rinneadh in 2017/2018, a glacadh chun a áirithiú gur féidir leis na hionstraimí aghaidh a thabhairt ar bheartais agus ar dhúshláin sa trádáil dhomhanda. Áirítear leo sin caighdeáin shóisialta agus chomhshaoil maidir le hIonstraimí Cosanta Trádála (TDI), a chuirtear san áireamh anois in imscrúduithe inar coigeartaíodh spriocphraghsanna chun costais a bheidh ann amach anseo mar thoradh ar Chomhaontuithe Iltaobhacha Comhshaoil a chur san áireamh, comhaontuithe a bhfuil an tAontas ina pháirtí iontu. Mar thoradh air sin, áirithíodh dleachtanna níos airde i gcásanna áirithe go mbíonn corrlaigh dhíobhála fós fiúntach agus go dtugann bearta faoiseamh éifeachtach do thionscal an Aontais. Ba é tosaíocht an Choimisiúin le linn na bliana moltaí ó Chúirt Iniúchóirí na hEorpa ó 2020 a chur chun feidhme, moltaí a tháinig as an iniúchadh a rinne an Chúirt ar ionstraimí cosanta trádála an Aontais. Cuireadh chun feidhme formhór na moltaí in 2021. Treisíonn na gníomhaíochtaí sin na hardchaighdeáin atá ag an Aontas cheana féin maidir le cur i bhfeidhm na n-ionstraimí. Sa chomhthéacs sin, bhí sé thar a bheith tábhachtach cúnamh a thabhairt d’fhiontair bheaga agus mheánmhéide tuiscint a fháil ar na hionstraimí agus ar conas is féidir iad a úsáid agus tairbhe a bhaint astu. In 2021, bhí an Coimisiún ag súil leis go gcloífeadh úsáideoirí tríú tíortha a úsáideann ionstraimí cosanta trádála leis na hardchaighdeáin chéanna is a chuireann an tAontas i bhfeidhm ar a chuid imscrúduithe féin. De réir a chéile, bíonn ar onnmhaireoirí an Aontais déileáil le níos mó beart cosanta trádála de chuid tríú tíortha agus, ar an drochuair, ní dhéantar na bearta sin i gcomhréir le rialacha na hEagraíochta Domhanda Trádála (EDT). Ár n-idirghabhálacha in imscrúduithe tríú tíortha i gcoinne thionscal/onnmhaireoirí an Aontais, a bhfuil sé d’aidhm acu an tionchar diúltach eacnamaíoch a laghdú agus deireadh a chur le forchur beart atá éagórach/gan údar, tháinig roinnt torthaí dearfacha astu sin, rud a áirithíonn go leanfar de rochtain a thabhairt d’onnmhaireoirí an Aontais ar an margadh. Ar deireadh, tugtar aird sa tuarascáil ar an ngaol idir TDI agus beartais eile de chuid an Aontais. In Athbhreithniú an Aontais ar an mBeartas Trádála, a foilsíodh i mí Feabhra 2021, iarradh go n-úsáidfí na huirlisí trádála uile chun tacú le cuspóirí beartais an Aontais. Tá ról an-tábhachtach i gcónaí ag na hionstraimí cosanta trádála sa chomhthéacs sin, ní hamháin trí bhreis agus 460,000 post a chosaint, ach trína áirithiú go bhfuil an tAontas tiomanta do thrádáil chóir oscailte agus go dtacaíonn sé le réimsí beartais eile freisin, amhail an Comhaontú Glas don Eoraip agus an Clár Oibre Digiteach don Eoraip trí chosaint a thabhairt do tháirgeadh gnéithe ríthábhachtacha den luachshlabhra in-athnuaite agus den luachshlabhra digiteach san Aontas. Tá Doiciméad Inmheánach Oibre de chuid an Choimisiúin, in éineacht le hiarscríbhinní, ag gabháil leis an tuarascáil i gcomhréir le hoibleagáidí tuairiscithe an Choimisiúin, agus soláthraítear tuilleadh faisnéise agus staidrimh ann.

1Cur i bhfeidhm Ionstraimí Cosanta Trádála (TDI) in 2021 1.1Gníomhaíocht imscrúdúcháin 1.1.1Forbhreathnú Ginearálta Ag deireadh 2021 bhí 163 bheart cosanta trádála chinntitheacha i bhfeidhm ag an Aontas: 109 mbeart frithdhumpála chinntitheacha (ar cuireadh síneadh le 31 díobh), 19 mbeart frith-fhóirdheontais (ar cuireadh síneadh le 1 chás amháin díobh) agus 3 bheart coimirce. Ba é sin 13 bheart níos mó ná 2020. Leis na bearta sin rinneadh níos mó ná 462,000 jab díreach a chosaint. Bhí leibhéal na hoibre imscrúdúcháin in 2021 i gcomhréir leis na blianta roimhe sin. Bhí 88 n-imscrúdú ar siúl, ar imscrúduithe bunaidh 29 agus athbhreithnithe 59 díobh, i gcomparáid le 85 imscrúdú in 2020. Ag deireadh 2021, bhí 43 imscrúdú fós ar siúl, arb é an líon céanna is a bhí ag deireadh 2020. In 2021, iarradh in go leor earnálacha go gcuirfí bearta cosanta trádála ar fionraí chun aghaidh a thabhairt ar fhorbairtí diúltacha sa mhargadh, go háirithe suaitheadh líomhnaithe ar shlabhraí soláthair arbh í géarchéim COVID-19 ba chúis leo go príomha. Leis an bhforáil sin, nach n-úsáidtear ach go hannamh, leagtar síos critéir dhiana maidir le fionraí. I mí Dheireadh Fómhair 2021, chuir an Coimisiún bearta maidir le táirgí cothromrollta alúmanaim ón tSín ar fionraí ar feadh 9 mí agus thug sé isteach faireachán ar allmhairí an táirge. I mí na Nollag 2021, dhiúltaigh an Coimisiún bearta maidir le sraithadhmad beithe ón Rúis a chur ar fionraí toisc nár comhlíonadh na coinníollacha. Tá Doiciméad Inmheánach Oibre de chuid an Choimisiúin, ina gcuirtear tuilleadh faisnéise agus staidrimh ar fáil, ag gabháil leis an Tuarascáil seo agus tá iarscríbhinní ann maidir leis na ranna thíos. 1.1.2Imscrúduithe frithdhumpála agus frith-fhóirdheontais (féach Iarscríbhinní A go I) In 2021, thionscain an Coimisiún 14 imscrúdú nua (11 imscrúdú frithdhumpála agus 3 fhrith-fhóirdheontais), i gcomparáid le 15 in 2020. D’fhorchuir sé dleachtanna sealadacha in 10 n-imscrúdú frithdhumpála agus thug sé 12 imscrúdú i gcrích trí dhleachtanna cinntitheacha a fhorchur (11 imscrúdú frithdhumpála agus 1 imscrúdú frith-fhóirdheontais). D’fhoirceann an Coimisiún aon imscrúdú frith-fhóirdheontais amháin gan bearta a fhorchur mar tarraingíodh siar an gearán. Tháinig méadú beag ar athbhreithnithe a tionscnaíodh ar na bearta atá i bhfeidhm in 2021 i gcomparáid le 2020; bhí 30 ann i gcomparáid le 28. Áiríodh leo sin 10 n-athbhreithniú éaga agus 4 athbhreithniú eatramhacha. Tugadh 15 athbhreithniú éaga i gcrích le deimhniú na dleachta in 2021. Ba é 48 líon iomlán na n-imscrúduithe uile ar cuireadh tús leo, i.e. níos airde ná aon bhliain de na cúig bliana roimhe sin. 1.1.3Imscrúduithe coimirce

Níor tionscnaíodh aon imscrúdú coimirce nua in 2021. Rinne an Coimisiún athbhreithniú ar bheart coimirce an Aontais a forchuireadh in 2019 ar allmhairí táirgí áirithe cruach. Mar thoradh air sin, i mí Iúil 2021, cuireadh síneadh leis go dtí an 30 Meitheamh 2024 agus coigeartaíodh gnéithe áirithe. Tháinig an Coimisiún ar an gconclúid go raibh gá fós leis an mbeart chun mórdhíobháil a chosc nó a leigheas agus go raibh tionscal cruach an Aontais á choigeartú. Chinn an Coimisiún gur lean staid eacnamaíoch thionscal an Aontais de bheith ag dul in olcas le linn thréimhse an bhirt coimirce mar gheall ar bhrú allmhairí i rith tréimhse nach raibh éifeachtaí dearfacha ag coigeartuithe a rinne an tionscal go fóill ann. An 17 Nollaig 2021, thionscain an Coimisiún an tríú hathbhreithniú ar fheidhmiú an bhirt, agus thiocfadh coigeartuithe a d’fhéadfadh a bheith ann i bhfeidhm an 1 Iúil 2022. 1.1.4Fíoruithe in imscrúduithe Mar go raibh na rioscaí sláinte agus na srianta taistil ina mbac, lean an Coimisiún de shonraí a chuir páirtithe leasmhara isteach a fhíorú trí chros-seiceáil chianda seachas trí fhíoruithe ar an láthair. D’fhoghlaim an Coimisiún ón taithí a fuarthas in 2020 agus chomhlíon sé a oibleagáidí agus cearta na bpáirtithe leasmhara á n-áirithiú aige. In 2021, d’fhíoraigh an Coimisiún sonraí ó 197 gcuideachta trí chros-seiceáil chianda. Áiríodh leis sin 111 chuideachta Eorpacha agus 86 chuideachta ó lasmuigh den Aontas. De réir mar a maolaíodh srianta taistil sa ráithe dheireanach de 2021, tugadh 12 chuairt ar an láthair ar chuideachtaí an Aontais. Táthar ag súil leis gur tús é sin le tuilleadh fíoruithe ar an láthair amach anseo. 1.2TDI a chur i bhfeidhm agus a fhorfheidhmiú go héifeachtach 1.2.1Cur chun feidhme moltaí ó Chúirt Iniúchóirí na hEorpa - Iniúchadh ar TDI an Aontais In 2021, d’oibrigh an Coimisiún chun na moltaí i dtuarascáil iniúchóireachta ó Chúirt Iniúchóirí na hEorpa ar bheartas cosanta trádála an Aontais a chur chun feidhme (a foilsíodh i mí Iúil 2020). Is iad seo a leanas na moltaí: ba cheart don Choimisiún Eorpach (a) doiciméadú a dhéanamh ar a chuid measúnuithe ar stádas rúndachta na ndoiciméad ó pháirtithe (b) bealaí cumarsáide breise a lorg chun feasacht na ngeallsealbhóirí a ardú (c) feabhas a chur ar threoir maidir le gnéithe ábhartha iomaíochta (d) gníomhaíochtaí faireacháin a fheabhsú agus meastóireachtaí rialta a dhéanamh ar éifeachtacht na mbeart cosanta trádála (e) tuilleadh imscrúduithe a sheoladh ar a chonlán féin agus (f) critéir shoiléire a úsáid chun freagairtí do bhearta a ghlacann tríú tíortha a chur in ord tosaíochta. Mar fhreagairt ar na moltaí sin, in 2021, d’fhorbair an Coimisiún réiteach bunaithe ar TF chun na measúnuithe rúndachta ar na doiciméid a tháinig i bhfeidhm go luath in 2022 a dhoiciméadú. Maidir le feasacht a mhúscailt i dtaobh TDI, seoladh an próiseas in 2021 chun físeáin fhaisnéiseacha a scaipeadh chomh maith agus chun pacáiste faisnéise seacht modúl a fhorbairt, pacáiste a cuireadh ar líne go luath in 2022 agus a scaipfear trí phointí teagmhála sna Ballstáit agus trí gheallsealbhóirí ábhartha. Mar gheall ar an éiginnteacht a bhain le paindéim COVID-19, cuireadh cruinnithe faisnéise le geallsealbhóirí ar athló. Maidir le gnéithe iomaíochta in imscrúduithe cosanta trádála, d’fhorbair an Coimisiún treoraíocht do gheallsealbhóirí/do pháirtithe leasmhara, chomh maith le láimhseálaithe cás, maidir le conas aghaidh a thabhairt ar na saincheisteanna sin in imscrúduithe. I gcás na moltaí eile, d’fhorbair an Coimisiún beartas faireacháin nua in 2021, ag a bhfuil beartú tosaíochta láidir rioscabhunaithe, comhordú feabhsaithe le seirbhísí gaolmhara sa Choimisiún (OLAF, DG TAXUD agus DG BUDG) agus geallsealbhóirí seachtracha, chomh maith le doiciméadú agus tuairisciú feabhsaithe ar thorthaí. An beartas faireacháin nua seo, a bhfuil feidhm aige ó mhí na Nollag 2021 ar aghaidh, déanfar meastóireacht air in 2023. Níor ghlac an Coimisiún go hiomlán leis an moladh sin maidir le himscrúduithe ex officio toisc go measann sé go n-úsáideann sé forálacha ex officio a mhéid is féidir cheana féin. Mar sin féin, in 2021 leag an Coimisiún amach, ar a shuíomh gréasáin, tuilleadh faisnéise maidir le himscrúduithe ex officio chun aghaidh a thabhairt ar mhíthuiscintí áirithe agus chun tuilleadh treoraíochta a thabhairt do thionscal na hEorpa. Maidir le faireachán a dhéanamh ar bhearta trádála cosanta tríú tíortha, in 2021 bhunaigh an Coimisiún critéir chun na bearta is tábhachtaí ó thaobh leas eacnamaíoch agus leas córasach de a aithint, chomh maith leis na bearta ina mbíonn leibhéal ard comhair idir onnmhaireoirí Eorpacha. Ar deireadh, déanfaidh an Coimisiún meastóireacht ar éifeachtacht na mbeart cosanta trádála in 2023.

1.2.2Faireachán agus Forfheidhmiú Beart (féach Iarscríbhinní J, K, M, Q) Ós rud é go bhfuil tús áite ag an bhforfheidhmiú trádála ar chlár oibre Choimisiún von der Leyen, bhí faireachán ar na bearta cosanta trádála fós ar cheann de na príomhthosaíochtaí in 2021. Tugadh aird ar leith do na bearta cosanta trádála inar braitheadh riosca méadaithe go seachnófaí dleachtanna. Tá sé ríthábhachtach go gcuirfear bearta chun feidhme go láidir chun éifeachtacht agus inchreidteacht bheartas forfheidhmiúcháin an Choimisiúin a chaomhnú. Tá rún daingean ag an gCoimisiún aghaidh a thabhairt ar aon chleachtas imchéimniúcháin, ar laghdú ar an bpraghas onnmhairiúcháin agus ar ionsú an phraghais athdhíola, rudaí a bhaineann an bonn d’éifeachtacht na mbeart. Bíonn imchéimniú ann nuair a théann táirgeoirí onnmhairiúcháin i dtríú tíortha i mbun cleachtas amhail an táirge a sheoladh trí thír nach bhfuil faoi réir dleachtanna (trasloingsiú), an táirge a mhodhnú beagán chun nach dtagann sé faoi na dleachtanna, nó é a onnmhairiú trí tháirgeoir onnmhairiúcháin ag a bhfuil rátaí aonair níos ísle dleachtanna frithdhumpála nó frithchúitimh (seoladh trí chuideachta eile). Cleachtas eile is ea ionsú na dleachta trína laghdaíonn onnmhaireoirí a bpraghsanna, d’ainneoin na mbeart a fhorchuirtear, chun na dleachtanna a shárú nó nuair nach léiríonn allmhaireoirí an dleacht agus an táirge á athdhíol san Aontas. Gníomhaíonn an Coimisiún i gcoinne na gcleachtas sin a shainaithnítear trí fhaireachán a dhéanamh nó trí fhaisnéis a fhaightear ó pháirtithe leasmhara. Chun na fadhbanna a d’fhéadfadh a bheith ann a shainaithint a luaithe is féidir, úsáidtear beartú tosaíochta rioscabhunaithe maidir le cúraimí faireacháin. Tugtar aird ar na bearta sin inar braitheadh, le linn an imscrúdaithe, riosca níos mó go seachnófaí dleacht, agus comhtháthaítear clásal faireacháin speisialta sna Rialacháin lena bhforchuirtear bearta. Is é is aidhm don chlásal seo an riosca go dtarlódh imchéimniú trí sheoladh cuideachta a íoslaghdú. In 2021, i measc nithe eile, comhtháthaíodh clásal den sórt sin sna bearta a chuirtear i bhfeidhm ar allmhairí scragaill tiontaire alúmanaim agus easbhrúnna alúmanaim ón tSín, allmhairí táirgí comhréidhe teorollta ón Tuirc, agus allmhairí sraithadhmaid beithe ón Rúis. Is éard atá i gceist le faireachán mionanailís a dhéanamh ar allmhairí an táirge atá faoi réir beart cosanta trádála, lena n-áirítear faireachán a dhéanamh ar threocht/ar dhinimic an onnmhaire ón tír atá faoi réir na mbeart. Tá léargas iomlán ar shreafaí trádála agus ar fhorbairtí margaidh tar éis na bearta a fhorchur. Úsáideann an Coimisiún bunachair sonraí inmheánacha, dá soláthraíonn údaráis chustaim agus oifigí staidrimh ar leibhéal an Aontais agus ar leibhéal na mBallstát araon sonraí, chomh maith le bunachair sonraí tráchtála, más gá. Faisnéis bhreise faoin margadh ó thionscal an Aontais, in éineacht le torthaí maidir le neamhchomhlíonadh beart a dhoiciméadaíonn OLAF mar thoradh ar a chuid imscrúduithe nó imscrúduithe údaráis na mBallstát, cuirtear san áireamh iad freisin. Ag deireadh 2021, bhí 54 tháirge ar an iomlán faoi na bearta cosanta trádála faoi réir faireachán speisialta. Chuir an Coimisiún na húdaráis custaim náisiúnta ar a n-airdeall gur cheart dóibh aird ar leith a thabhairt ar allmhairí táirgí atá faoi réir bearta TDI i gcás ina raibh ábhair imní ann, e.g. trasloingsiú. Tugadh fógra do OLAF i gcás ina raibh faisnéis ag an gCoimisiún a léirigh gníomhaíocht chalaoiseach maidir le hallmhairí. Thug OLAF fógra don Choimisiún freisin i gcás ina raibh faisnéis ábhartha a bhaineann le forfheidhmiú aige. Le teagmháil dhlúth idir an Coimisiún agus tionscal an Aontais, áirithíodh faisnéis níos iomláine faoi fhorbairtí sa mhargadh chun na gníomhaíochtaí leantacha is éifeachtúla a éascú. Rinne an Coimisiún grinnscrúdú freisin ar 10 ngealltanas i dtaca le praghsanna le táirgeoirí onnmhairiúcháin in 2021, agus chinn sé go raibh siad á gcomhlíonadh go hiomlán. Le blianta beaga anuas, thug an Coimisiún dá aire bealaí nua ó tháirgeoirí onnmhairiúcháin, go háirithe ón tSín, chun dleachtanna a sheachaint, mar shampla trí oibríochtaí áirithe a aistriú chuig tíortha eile gan fíor-údar eacnamaíoch, agus trí onnmhairiú ón áit sin chuig an Aontas. Bhí an Coimisiún dianseasmhach ina fhreagairt chun na bealaí éalaithe uile a dhúnadh d'fhonn tionscal an Aontais a chosaint ar dhíobháil. In 2021, thionscain an Coimisiún 4 imscrúdú frith-imchéimniúcháin agus 1 imscrúdú ionsúcháin amháin, agus mar sin is é an líon iomlán de na himscrúduithe sin a tionscnaíodh le trí bliana anuas 11 agus 2 faoi seach. Bhain na 4 chás frith-imchéimniúcháin a tionscnaíodh le méadú ar allmhairí fabraicí snáithíní gloine ón Tuirc agus ó Mharacó tar éis dleachtanna frithdhumpála agus frithchúitimh a fhorchur ar na táirgí sin a tháinig amach as an tSín agus as an Éigipt in 2020. Úsáidtear fabraicí snáithíní gloine, mar shampla, chun lanna a tháirgeadh le haghaidh tuirbíní gaoithe, i dtáirgeadh bád, trucailí agus trealaimh spóirt, agus i gcórais athchóirithe píopaí. Dhírigh na himscrúduithe ar thrasloingsiú tar éis an táirge lena mbaineann a chur trí oibríochtaí cóimeála sa Tuirc agus i Maracó faoi seach. Is léiriú iad na cásanna sin ar na dúshláin atá ann de bharr an bheartais a bhaineann le Tionscnamh an Chreasa agus an Bhóthair de chuid na Síne, agus ar thiomantas an Choimisiúin gníomhaíocht láidir a dhéanamh i gcoinne trádáil éagórach a thagann as sin.

Baineann an t-imscrúdú ionsúcháin a tionscnaíodh in 2021 le fabraicí snáithíní gloine freisin. Déanann sé imscrúdú ar cé acu a laghdaigh táirgeoirí onnmhairiúcháin na hÉigipte a bpraghsanna chun an bonn a bhaint d’éifeachtacht na ndleachtanna frithdhumpála a forchuireadh in 2020 nó nár laghdaigh. Ina theannta sin, in 2021, chuir an Coimisiún síneadh le bearta tar éis 2 imscrúdú frith-imchéimniúcháin. Na dleachtanna frithdhumpála atá i bhfeidhm faoi láthair ar dhá chineál éagsúla scragaill alúmanaim tí ón tSín, suíodh go raibh siad á n-imchéimniú tríd an Téalainn, áit nach raibh an táirge faoi réir ach mionoibríochtaí cóimeála. Tionscal an Aontais a ndéantar difear dó, is FBManna atá ann a scaiptear ar fud 12 Bhallstát, den chuid is mó. Léiríonn sé sin tiomantas an Choimisiúin aghaidh a thabhairt ar na cineálacha trádála éagóraí uile, lena n-áirítear imchéimniú agus ionsú beart cosanta trádála. 1.2.3Bearta faireachais I gcás ina bhfuil comhartha ann, agus go minic bunaithe ar fhaisnéis ón tionscal lena mbaineann, go bhfuil méadú suntasach tagtha ar allmhairí táirge áirithe ar bagairt díobhála é do thionscal an Aontais, is féidir leis an gCoimisiún bearta faireachais a thabhairt isteach chun faireachán a dhéanamh ar allmhairí den sórt sin freisin. In 2021, lean an Coimisiún dá fhaireachas cúlghabhálach ar allmhairí cruach agus alúmanaim a tugadh isteach i mí na Bealtaine 2020 agus a tháinig in ionad an chórais faireachais roimhe sin. Rinne an Coimisiún faireachán freisin, trí fhaireachas cúlghabhálach, ar allmhairí eatánóil inathnuaite le haghaidh breosla. Foilsíonn an Coimisiún na sonraí faireachais go míosúil ar leathanach poiblí ‘faireachas/faireachán ar allmhairí’ ar shuíomh gréasáin Ard-Stiúrthóireacht na Trádála. 1.2.4Fiontair bheaga agus mheánmhéide (FBManna) Eorpacha a chosaint Chun a áirithiú nach bhfuil srianta ar acmhainní FBManna ina mbac ar úsáid na n-ionstraimí cosanta trádála, tugann an Coimisiún lántacaíocht agus treoraíocht do chuideachtaí den sórt sin. In 2021, rinne an Coimisiún iarrachtaí breise chun a áirithiú go mbeidh FBManna ar an eolas faoi na hionstraimí agus go mbainfidh siad tairbhe astu, lena n-áirítear trína dheasc chabhrach FBManna. Áirítear leis sin ceanglas laghdaithe maidir le faisnéis atá le soláthar i gceistneoirí agus, i gcás inar féidir, maidir le tréimhsí imscrúdúcháin ailínithe lena mbliain airgeadais. Chomh maith leis sin, in 2021, d’fhorbair an Coimisiún pacáiste faisnéise ar líne ina mínítear na hionstraimí go soiléir, agus tá pleananna ann maidir le físeáin teagaisc eile. Cuirfear tús arís le seisiúin faisnéise duine le duine do FBManna sna Ballstáit a luaithe a bheifear in ann déanamh amhlaidh i bhfianaise dálaí a bhaineann le COVID-19. Tá toradh le feiceáil ar iarrachtaí an Choimisiúin. Bhí na hearnálacha a bhfuil FBManna ina saintréith acu rannpháirteach go fóill in imeachtaí cosanta trádála in 2021. Le linn na bliana, thionscain an Coimisiún imscrúdú frithdhumpála ar allmhairí tíleanna ceirmeacha ón Tuirc agus ón India, leanadh den imscrúdú frithdhumpála ar allmhairí ceanglóirí ón tSín, agus tugadh an t-athbhreithniú éaga maidir le bric ón Tuirc chun críche, agus cuireadh síneadh 5 bliana eile leis na bearta. Cé go bhfuil FBManna ina saintréith, den chuid is mó, ag na tionscail lena mbaineann trí dhea-chomhordú ar a dtaobh féin mar aon le treoraíocht agus tacaíocht ón gCoimisiún, baineann na tionscail tairbhe as na cearta céanna agus as an gcosaint chéanna ar thrádáil éagórach agus a fhaigheann cuideachtaí móra.

1.3Forbairtí in 2021 maidir le hathruithe reachtacha in 2017 agus 2018 1.3.1Caighdeáin shóisialta agus chomhshaoil maidir le TDI Tiomantas an Aontais d’ardchaighdeáin shóisialta agus chomhshaoil, léirítear é i ngnéithe áirithe imscrúduithe frithdhumpála agus frith-fhóirdheontais ó rinneadh athruithe reachtacha in 2017 agus 2018. Áirítear leo sin: -Nuair a bhaineann imscrúduithe le tíortha a bhfuil saobhadh suntasach ar a margadh, is gá tír ionadaíoch iomchuí a roghnú chun gnáthluach neamhshaofa a ríomh. Nuair a bhíonn níos mó ná tír amháin ar fáil ag a bhfuil sonraí oiriúnacha, déanann an Coimisiún rogha, agus leibhéal na cosanta sóisialta agus comhshaoil sna tíortha atá beartaithe á chur san áireamh. -Agus corrlach díobhála á ríomh in imscrúduithe, an costas a bhaineann le comhaontuithe comhshaoil iltaobhacha agus Coinbhinsiúin na hEagraíochta Idirnáisiúnta Saothair a chomhlíonadh le linn shaolré bhearta TDI, cuirtear san áireamh é i gcostais táirgthe thionscal an Aontais agus, i gcásanna áirithe, cuirtear san áireamh é agus cinneadh á dhéanamh faoi ghealltanais a ghlacadh. Maidir le tír ionadaíoch iomchuí a roghnú, sna himscrúduithe a tugadh i gcrích in 2021, níor tháinig saincheist na gcaighdeán sóisialta agus comhshaoil chun cinn, ós rud é nach raibh sonraí oiriúnacha ar fáil ach d’aon tír ionadaíoch amháin i ngach cás. Chuir an Coimisiún an costas a bhaineann le comhaontuithe comhshaoil iltaobhacha agus Coinbhinsiúin na hEagraíochta Idirnáisiúnta Saothair a chomhlíonadh san áireamh agus an spriocphraghas brabúis á ríomh i roinnt cásanna a tugadh chun críche in 2021. Baineann sé sin ach go háirithe maidir leis an gCóras Trádála Astaíochtaí. I measc na n-imscrúduithe a bhí i gceist bhí Easbhrúnna Alúmanaim, Scragall Tiontaire Alúmanaim agus Táirgí Cothromrollta Alúmanaim ón tSín, Táirgí Cruach Dosmálta Fuar-rollta ón India agus ón Indinéis, agus Sraithadhmad Beithe ón Rúis. Mhéadaigh sé sin an spriocphraghas do na tionscail sin toisc gur áiríodh ann na costais a bheidh ann amach anseo a d’eascair as Comhaontuithe Iltaobhacha Comhshaoil a bhfuil an tAontas ina pháirtí iontu, costais a thabhóidh tionscal an Aontais le linn shaolré na mbeart. Sa dá chás ina raibh an dleacht bunaithe ar na corrlaigh dhíobhála (scragall tiontaire alúmanaim agus táirgí cothromrollta alúmanaim), mhéadaigh na coigeartuithe a rinneadh ar chostais na gcaighdeán sóisialta agus comhshaoil leibhéal na mbeart a forchuireadh. Níor tháinig an tsaincheist chun cinn i gcomhthéacs tairiscintí gealltanais in 2021, ós rud é gur diúltaíodh dóibh ar chúiseanna eile. 1.3.2Riail na dleachta níos lú Faoi rialacha EDT, is féidir bearta a fhorchur ar leibhéal an chorrlaigh dumpála nó fóirdheontais. Roimh na hathruithe reachtacha i mí an Mheithimh 2018, chuir an tAontas riail na dleachta níos lú i bhfeidhm i gcónaí. D’fhág sé sin gur forchuireadh bearta i gcónaí ar leibhéal níos ísle ná méid iomlán na dumpála nó an fhóirdheonaithe, dá mba leor leibhéal níos ísle, ar a dtugtar an ‘corrlach díobhála’, chun deireadh a chur leis an díobháil a bhain de thionscal an Aontais. Ach ó rinneadh nuachóiriú ar TDI, ní chuirtear riail na dleachta níos lú i bhfeidhm go huathoibríoch i gcásanna frithdhumpála agus frith-fhóirdheontais. I gcásanna frith-fhóirdheontais, níl feidhm a thuilleadh ag riail na dleachta níos lú ach amháin mura bhfuil sé i gcoinne leas foriomlán an Aontais déanamh amhlaidh, rud a áirithíonn gur féidir leis an Aontas dul i ngleic ar bhealach níos déine leis na hallmhairí fóirdheonaithe éagóracha. I gcás aon imscrúdú frith-fhóirdheontais amháin a tugadh chun críche in 2021 (Scragall Tiontaire Alúmanaim ón tSín), d’fhorchuir an Coimisiún na dleachtanna ag ráta iomlán na gcorrlach fóirdheontais ar an mbonn sin. I gcásanna frithdhumpála, is féidir bearta a fhorchur ar leibhéal níos ísle ná an corrlach dumpála más leor an leibhéal níos ísle chun fáil réidh leis an díobháil a rinne na hallmhairí dumpáilte. I gcás ina bhfaighfear saobhadh suntasach ar phraghas amhábhar sa tír is onnmhaireoir, meastar go bhfuil corrlach dumpála iomlán ag teastáil chun aghaidh a thabhairt ar an gcleachtas dumpála díobhálach. Ní mór gur mó ná 17 % den chostas táirgthe an t-amhábhar saofa, ba cheart go mbeadh a phraghas i bhfad níos ísle ná praghsanna neamhshaofa. In 8 gcinn de na 11 chás a tugadh chun críche, bhí na bearta bunaithe ar na corrlaigh dhumpála toisc go raibh siad níos ísle ná an corrlach díobhála agus, i gcomhréir leis an reachtaíocht, an leibhéal is airde a d’fhéadfaí a fhorchur. Maidir leis na trí chás a bhí fágtha, bhí dleachtanna bunaithe ar na corrlaigh dhíobhála ós rud é go raibh siad níos ísle ná na corrlaigh dhumpála agus nár comhlíonadh na critéir maidir le srianta onnmhairiúcháin ar phríomh-amhábhar, i.e. i dtáirgí cothromrollta alúmanaim agus scragall tiontaire alúmanaim ón tSín, ní raibh na praghsanna le haghaidh na n-amhábhar saofa i bhfad níos ísle ná praghsanna an mhargaidh idirnáisiúnta agus, sa chás a bhaineann le túir ghaoithe cruach na Síne, níor ardaíodh an tsaincheist. 1.4Athbhreithniú breithiúnach ag Cúirteanna an Aontais (Iarscríbhinn S) In 2021, thug an Chúirt Ghinearálta agus an Chúirt Bhreithiúnais 21 bhreithiúnas agus ordú i gcásanna TDI: thug an Chúirt Ghinearálta 14 rialú agus thug an Chúirt Bhreithiúnais ceithre réamhrialú agus rinne sí cinneadh maidir le trí achomharc. Taisceadh 18 gcás nua in 2021 – 12 cheann os comhair na Cúirte Ginearálta agus 6 chinn os comhair na Cúirte Breithiúnais.

Soláthraítear leis an dlí-eolaíocht in 2021 léargas spéisiúil ar inghlacthacht na gcaingne dlí i gcoinne bhearta TDI, go háirithe ar an gceist maidir le seasamh agus cumas na n-allmhaireoirí agus na n-úsáideoirí imeachtaí cúirte a thionscnamh i gcásanna den sórt sin. In 2021, thug an Chúirt Ghinearálta a céad bhreithiúnas maidir le cur in iúl na mbeart coimirce agus na mbeart frithdhumpála/frithchúitimh. Thairis sin, dheimhnigh an Chúirt Ghinearálta cleachtas an Choimisiúin rialuithe díobhálacha ón gCúirt a chur chun feidhme trí aon neamhdhleathacht a d’aithin an Chúirt a leigheas agus gan dleachtanna a aisíoc ach amháin a mhéid go bhfuil an dleacht cheartaithe níos ísle. I measc na saincheisteanna eile ar dhéileáil na Cúirteanna leo in 2021, tá an mhodheolaíocht a úsáideadh in imscrúduithe aisíocaíochta, marthanacht an athraithe ar athbhreithnithe eatramhacha, gnéithe éagsúla de ríomhanna dumpála, an measúnú ar dhíobháil agus ar nasc cúisíoch, agus úsáid na bhfíoras atá ar fáil. Tugtar tuairisc ar na breithiúnais is tábhachtaí sa Doiciméad Inmheánach Oibre. 2Gníomhaíochtaí an Oifigigh Éisteachta In 2021, fuair an tOifigeach Éisteachta 25 iarraidh ar idirghabháil agus reáchtáil sé 15 éisteacht. Aon uair a chuir páirtithe an iarraidh ar idirghabháil isteach ag an am céanna le hiarraidh ar éisteacht le seirbhísí an Choimisiúin atá freagrach as an imscrúdú, chloígh an tOifigeach Éisteachta leis an gcur chuige gur cheart do na páirtithe leasmhara a n-ábhair imní a chur faoi bhráid sheirbhísí an Choimisiúin ar dtús. Ní dhéanfadh an tOifigeach Éisteachta idirghabháil ach i gcás nár thángthas ar réiteach. Chuir sé sin ar a gcumas do na páirtithe leasmhara réiteach a aimsiú go díreach leis na foirne imscrúdúcháin in go leor de na cásanna. Chomh maith leis sin, fuair an tOifigeach Éisteachta iarraidh ar éisteacht achrannach, a reáchtáladh ar deireadh leis na seirbhísí atá i gceannas. Dhá uair, chuir an tOifigeach Éisteachta síneadh leis an spriocdháta le haghaidh barúlacha arna iarraidh sin do na páirtithe lena mbaineann. Mhol an tOifigeach Éisteachta do sheirbhísí de chuid an Choimisiúin faisnéis áirithe a chur ar fáil do gach páirtí sa chomhad neamhrúnda. Bhain na príomh-shaincheisteanna a ardaíodh ag na héisteachtaí le hiarrataí ar nochtadh breise, anaithnideacht agus rúndacht. D’iarr dhá pháirtí gur cheart na bearta atá le forchur a chur ar fionraí tráth a nglactha. Ach níor comhlíonadh na coinníollacha. I gcás eile, dhiúltaigh an páirtí na doiciméid don chomhad is gá a sholáthar chun go ndéanfadh an Coimisiún an fhaisnéis ábhartha a fhíorú, agus mhaígh sé, ina ionad sin, gur cheart go mbeadh fíorú ar an láthair déanta ag na seirbhísí. Ach ní raibh sé sin indéanta i gcomhthéacs COVID-19. Sna cásanna eile, thángthas ar chomhaontú leis na seirbhísí chun athbhreithniú a dhéanamh ar na saincheisteanna a bhí i gceist, nó chun soiléirithe a sholáthar. Bhain neamhrialtacht leis na hiarrataí go fóill mar gheall ar COVID-19, ach bhí sé níos éasca éisteachtaí a reáchtáil nuair a bhí deireadh le taisteal. 3Ag déileáil le gníomhaíocht cosanta trádála i gcoinne an Aontais Déanann an Coimisiún idirghabháil i gcás ina gcuireann tríú tíortha bac ar onnmhairí Eorpacha trí bhearta cosanta trádála gan údar a fhorchur. Cé go bhfuil tríú tíortha go hiomlán i dteideal na hionstraimí a úsáid, tá sé ríthábhachtach go gcloífear le rialacha EDT agus nach mbeidh na bearta cosanta trádála ina mbacainní trádála de facto. I bhfianaise thábhacht na n-onnmhairí do gheilleagar na hEorpa agus an méid a chuireann siad le poist agus fás, déanann an Coimisiún idirghabháil arb é is aidhm di tionchar diúltach eacnamaíoch aon bhirt a laghdú nó forchur beart cosanta trádála gan údar ar onnmhairí an Aontais a sheachaint ar fad. I measc na n-idirghabhálacha a dhéanann an Coimisiún i gcásanna tríú tíortha, tá aighneachtaí teicniúla i scríbhinn, rannpháirtíocht in éisteachtaí, agus uiríll i scríbhinn agus ó bhéal a dhéanamh ar an leibhéal polaitiúil, más gá. Ar shamplaí gníomhaíochta de chuid an Choimisiúin in 2021, bhí rannpháirtíocht in éisteachtaí a rinne údaráis Cheanada maidir le cásanna frithdhumpála agus frith-fhóirdheontais i dtaca le siúcra mínphróiseáilte, rud a rinneadh le tacaíocht ó AS AGRI. Pléadh cásanna cosanta trádála eile sna gnáthchruinnithe coiste trádála le Comhairle Comhair na Murascaille (GCC), Ceanada nó an Afraic Theas. Tharraing an Coimisiún cásanna anuas freisin i gcoistí frithdhumpála agus coimirce na hEagraíochta Domhanda Trádála (EDT). Rinneadh na hidirghabhálacha sin a chomhordú le tionscal an Aontais agus leis na Ballstáit, agus tugadh tosaíocht do chásanna a raibh tionchar suntasach eacnamaíoch acu ar ghnólachtaí na hEorpa agus orthu siúd a bhfuil fadhbanna sistéamacha acu. I gcásanna nach féidir bearta gan údar a sheachaint, féadfaidh an Coimisiún dul i muinín chaingean EDT. Rinne sé amhlaidh i gcás bhearta frithdhumpála agus frith-fhóirdheontais Stáit Aontaithe Mheiriceá maidir le hológa aibí na Spáinne a forchuireadh in 2018. Sa díospóid sin, glacadh an tuarascáil ón bPainéal an 20 Nollaig 2021, tuarascáil a bhí i bhfabhar an Aontais. Bhí imeachtaí painéal EDT eile, a bhain le bearta frithdhumpála na Colóime i dtaca le sceallóga reoite, ar siúl go fóill in 2021. Tionóladh an chéad agus an dara cruinniú substaintiúil ar líne i mí Iúil 2021 agus i mí Eanáir 2022 faoi seach. Idirghabhálacha ón gCoimisiún lenar tarraingíodh aird ar neamhréireachtaí dlíthiúla agus lochtanna sistéamacha i gcásanna, bhí ról tábhachtach acu chun forchur na mbeart gan údar a chosc. I measc na rudaí ar éirigh leo in 2021, bhí an méid seo a leanas: ·D’fhoirceann an India imscrúdú frithdhumpála ar allmhairí táirgí cothromrollta cruach dosmálta i mí an Mhárta 2021 gan bearta a fhorchur. Ba thábhachtach an toradh é sin i bhfianaise an leasa eacnamaíoch a bhí i gceist, arbh fhiú thart ar €98m é. Rinne an Coimisiún, i ndlúthchomhar leis an tionscal, idirghabháil ghníomhach sa chás ón tús: rinne sé trí aighneacht i scríbhinn agus ghlac sé páirt san éisteacht phoiblí.

·I mí Mheán Fómhair 2021, níor fhormheas Coiste Aireachta Chomhairle Comhair na Murascaille an togra ón mBuanchoiste maidir le bearta coimirce cinntitheacha a fhorchur ar allmhairí táirgí áirithe cruach. ·Idirghabhálacha an Choimisiúin in imscrúdú frithdhumpála de chuid na hÚcráine maidir le hallmhairí dréimirí alúmanaim ón bPolainn agus ón tSlóvaic, d’éirigh leo an t-imscrúdú a fhoirceannadh i mí Dheireadh Fómhair 2021. ·I mí na Bealtaine 2021, d’fhoirceann an Nua-Shéalainn imscrúdú frithdhumpála maidir le hallmhairí sceallóg reoite ón mBeilg agus ón Ísiltír, agus dá bharr sin ní raibh tionchar ar allmhairí arbh fhiú €3 mhilliún iad. Rinneadh amhlaidh go páirteach mar gheall ar idirghabhálacha i scríbhinn a rinne an Coimisiún, lenar léiríodh nár comhlíonadh na coinníollacha chun bearta frithdhumpála a fhorchur. ·I mí Dheireadh Fómhair 2021, thionscain Ceanada ath-imscrúdú ex officio chun athmheasúnú a dhéanamh ar bhearta frithdhumpála agus frith-fhóirdheontais maidir le hallmhairí siúcra mhínphróiseáilte de thionscnamh an Aontais. Ba thoradh é sin ar na hidirghabhálacha éagsúla a rinne an Coimisiún inar míníodh go bhfuil na bearta frithchúitimh sin bunaithe ar sheanscéimeanna fóirdheontais an Aontais agus nach léiríonn siad na leibhéil fóirdheonaithe atá ann faoi láthair, leibhéil atá i bhfad níos ísle. Laghdaíodh an dleacht frithdhumpála go mór (ó 58 % go 9 %). Na híocaíochtaí tacaíochta dírí díchúpláilte faoi Chomhbheartas Talmhaíochta an Aontais, chinn Ceanada nach bhfuil siad sonrach ná inghníomhaithe. Ag deireadh 2021, bhí 177 mbeart cosanta trádála i bhfeidhm a raibh tionchar acu ar onnmhairí an Aontais, ceann amháin níos lú ná an bhliain seo caite a raibh an líon ab airde ann faoi fhaireachán an Choimisiúin. Is í an ionstraim frithdhumpála an ionstraim is mó a úsáidtear ar fud an domhain, agus baineann 128 de na 177 mbeart atá i bhfeidhm léi. Bhain 42 de na bearta le coimirce (i gcomparáid le 39 in 2020) agus ba bhearta frithdhumpála 7 díobh. I measc na 26 imscrúdú nua a tionscnaíodh in 2021, tá 17 n-imeacht frithdhumpála agus 9 n-imeacht coimirce (i gcomparáid le 22 imscrúdú in 2020). Tá an líon is airde beart i gcoinne onnmhairí an Aontais ag na Stáit Aontaithe, ag a bhfuil 37 mbeart, agus ina dhiaidh sin tá an tSín le 19 mbeart, an Tuirc le 17 mbeart, an Bhrasaíl, Ceanada agus an India le 12 bheart, agus an Indinéis le 11 bheart. Baineann an líon is airde beart le táirgí cruach, is é sin 62, agus ina dhiaidh sin tá táirgí ceimiceacha le 48 mbeart, táirgí talmhaíochta le 22 bheart, teicstílí le 12 bheart agus páipéar le 10 mbeart. 4Gníomhaíochtaí faoi chuimsiú ETD In 2021, thionóil EDT cruinnithe den Choiste um Fhóirdheontais agus um Bearta Frithchúitimh, den Choiste um Chleachtais Frithdhumpála agus den Choiste um Choimircí go fíorúil i mí Aibreáin agus i mí Dheireadh Fómhair. Níor tháinig an Grúpa Neamhfhoirmiúil Frith-Imchéimniúcháin le chéile. Tháinig an Mheitheal Frithdhumpála maidir le Cur Chun Feidhme le chéile i mí Dheireadh Fómhair 2021. Chuir an Coimisiún fógra an Aontais maidir le Fóirdheontais faoi bhráid EDT i mí Iúil 2021. Tá an cleachtadh sin maidir le héascú trédhearcachta ríthábhachtach chun tuiscint a fháil ar leibhéal agus ar thionchar na bhfóirdheontas a dheonaíonn tíortha EDT. Ar an drochuair, níl dea-theist ar chomhaltaí ó thaobh fógraí a chur isteach agus, dá bhrí sin, ghríosaigh an Coimisiún iad a n-oibleagáidí a chomhlíonadh. Sa choiste frithdhumpála, tharraing an tAontas anuas imscrúdú athbhreithniúcháin maidir le hallmhairí sceallóg reoite ón mBeilg agus ón Ísiltír a rinne Aontas Custaim na hAfraice Theas; athbhreithniú ar bhearta maidir le siúcra mínphróiseáilte ón Danmhairg, ón Ísiltír, ón Ríocht Aontaithe agus ón mBeilg a rinne Ceanada, agus réamhdhleachtanna frithdhumpála de chuid na Stát Aontaithe ar allmhairí leathán cóimhiotal alúmanaim coiteann de thionscnamh seacht mBallstát den Aontas. Sa Choiste um Bearta Fóirdheontais agus Frithchúitimh, pléadh an ról atá ag maoiniú faoi bhun rátaí margaidh thíos maidir le cur le ró-acmhainneachtaí. Pléadh freisin an tionchar diúltach atá ag ró-acmhainneachtaí ar an gcomhshaol, chomh maith leis an infheistíocht a chailleann tionscail iomaíocha i dtaighde agus forbairt. Le linn chruinnithe Choiste EDT um Choimircí, tharraing an tAontas anuas na himscrúduithe seo a leanas: An Indinéis: Baill éadaigh agus gabhálais éadaigh, Maracó: cruach theorollta, slata sreinge agus barraí treisithe, leatháin fhuar-rollta, colúin shoilsithe, an Afraic Theas: scriúnna cruach le cinn heicseagáin, an Tuirc: snáithíní stáplacha poileistir, agus an Úcráin: hipeaclóirít sóidiam, próifílí PVC. Chosain an tAontas a bhearta coimirce maidir le táirgí áirithe cruach, bearta atá cáinte ag an India, an tSín, an Rúis, an tSeapáin, an Eilvéis agus an Chóiré. I gcásanna ina bhforchuirtear bearta TDI gan údar, is féidir leis an gCoimisiún dul i muinín réiteach díospóide EDT, go háirithe nuair a shainaithnítear saincheisteanna sistéamacha suntasacha. Faoi láthair, tá nós imeachta amháin um réiteach díospóidí ar siúl arbh é an tAontas a thionscain é, agus baineann sé le dleachtanna frithdhumpála na Colóime ar sceallóga reoite ón mBeilg, ón nGearmáin agus ón Ísiltír. Tá coinne leis an tuarascáil deiridh ón bPainéal i ndiaidh shamhradh 2022. Sna himeachtaí a bhaineann le dleachtanna frithdhumpála agus frith-fhóirdheontais a d’fhorchuir na Stáit Aontaithe ar allmhairí ológa aibí na Spáinne, glacadh an tuarascáil ón bPainéal an 20 Nollaig 2021. An 1 Iúil 2022, tháinig na páirtithe ar chomhaontú maidir le tréimhse réasúnta chur chun feidhme do na Stáit Aontaithe, tréimhse a rachaidh in éag an 14 Eanáir 2023. I mí na Samhna 2021, bhuail Valdis Dombrovskis, an Leas-Uachtarán Feidhmiúcháin agus an Coimisinéir um Thrádáil, le hAirí Trádála na Stát Aontaithe agus na Seapáine chun a gcomhpháirtíocht thríthaobhach a athnuachan. Chomhaontaigh siad leis na dúshláin dhomhanda a bhaineann le beartais agus cleachtais a shaobhann an margadh a aithint agus dul i ngleic leo de bharr nach dtugann rialacha EDT ná na huirlisí forfheidhmiúcháin atá ann cheana aghaidh ar na dúshláin sin a ndóthain faoi láthair. Chomhaontaigh na hairí le plé tríthaobhach a dhéanamh maidir le trí réimse fócais: ·Fadhbanna a eascraíonn as cleachtais neamh-mhargaidh a aithint